钦定古今图书集成/明伦汇编/交谊典/第076卷 > 《别张子言四首》常伦
## 钦定古今图书集成/明伦汇编/交谊典/第076卷 > 《别张子言四首》常伦

我友驾言迈，去去之朔方。晨起趋中厨，为我具酒浆。
长别在须臾，且愿尽杯觞。昔为骨肉亲，比翼云中翔。
今当承乖违，邈若参与商。出门异乡县，居世如朝霜。
世途转倾侧，良会安可常。羸马感人情，哀鸣衢路旁。
悲风振乔林，瑟瑟伤肝肠。执手不能辞，泪下霑衣裳。
恨无凌风翰，送子还故乡。

故乡岂不思，临发中徘徊。借问欲谁须，重与心知违。
山海高且深，见面未有期。有怀今不尽，相思亦何为。
岂无弦歌曲，调促令心悲。立语未及终，白日奄忽移。
安得鲁阳戈，挥景使东驰。

驰景不少待，客子何可留。相送不觉远，行行至河洲中有双黄鹄，飞鸣谐匹俦。惊风扬洪波，散失焉能求。
雌雄相背飞，影响日以遒。凫骛岂不多，嗟哉非我仇。
愿言树萱草，以解心烦忧。

烦忧动我神，悲歌仍踯躅。郁郁道旁柳，垂荫昔何绿。
严霜日夜寒，枝叶不复属。四时相推斥，变化一何速。
俗子骛声华，世儒矜结束。立身多所乖，年命伤局促。
子其爱《景光》，抱道在《白屋》。